
-PRIOPĆENJE ZA MEDIJE

Poreč, 25. kolovoza 2025.

POREČKO LJETO: Ovoga tjedna Porečki delfin, Street art, La mula de Parenzo Tour i još mnogo toga 

Poreč se i u posljednjem tjednu kolovoza pretvara u veliku pozornicu na otvorenom te svim posjetiteljima i građanima nudi raznolik kulturno-zabavni program i dobru atmosferu. Od svjetlosnih instalacija i uličnih performansa do jazza u Lapidariju, šetnji starogradskom jezgrom i sportskih uzbuđenja na moru – Porečko ljeto završava u pravom festivalskom tonu. 

Večeras, 25. kolovoza, s početkom u 21 sat, Park Olge Ban još jednom pretvorit će se u čarobnu scenu Mystic Foresta, jedinstvenog večernjeg programa koji kroz ples, svjetlosne instalacije, glazbu, scenske efekte i prirodno okruženje stvara sugestivnu šetnju kroz svjetlo, zvuk i prirodu, brišući granicu između stvarnog i zamišljenog. 

Istog dana, 25. kolovoza, u Poreču počinje i 25. Street Art Poreč, festival ulične umjetnosti koji će do 30. kolovoza animirati različite gradske lokacije. Posjetitelji mogu očekivati bogat program performansa, plesnih i vizualnih umjetničkih intervencija, a umjetnici će kroz kreativne instalacije i žive izvedbe oživjeti gradske prostore, nudeći svima priliku za neposredno iskustvo suvremene ulične umjetnosti. Festival će tijekom šest dana obuhvatit će 22 različite izvedbe, uključujući glazbene, plesne, likovne i audiovizualne programe, te radionice i cirkuske nastupe. Nove lokacije festivala ove godine uključuju Uvalu Peškera, Trg Frana Supila i rivu iza hotela Palazzo. Više informacija i detaljan program dostupni su na službenim stranicama Pučkog otvorenog učilišta www.poup.hr ili društvenim mrežama organizatora. 

U utorak, 26. kolovoza se na Trgu slobode nastavlja glazbeni program Music on the Square, koji donosi večer žive glazbe u izvedbi lokalnih glazbenika. U ležernoj atmosferi glavnog gradskog trga, posjetitelji će moći uživati u ugodnim ljetnim ritmovima i glazbenoj kulisi idealnoj za večernju šetnju gradom ili druženje na terasama.

U srijedu, 27. kolovoza u 21 sat, u Marini Poreč održava se novo izdanje programa Sunset Vibes Poreč. Ovoga petka za posebnu atmosferu pobrinut će se lokalni glazbeni duo čiji će ritmovi upotpuniti autentičan i opušten ugođaj uz more.

U četvrtak, 28. kolovoza na Trgu slobode od 9 do 20 sati održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova.

U četvrtak, 28. kolovoza, s početkom u 19 sati, održat će se još jedna interpretativna šetnja kroz povijest grada, inspirirana najpoznatijom Porečankom iz pjesme “La mula de Parenzo”, koja vodi posjetitelje na šetnju kroz povijest Poreča. Program je besplatan, no prethodna rezervacija mjesta je obavezna, putem telefona (091 432 3745), e-maila (lamuladeparenzo@muzejporec.hr) ili osobno u Centru za posjetitelje “La mula de Parenzo”.

U petak, 29. kolovoza, u ambijentu Eufrazijeve bazilike nastavlja se ciklus Koncerti u Eufrazijani. Ovoga tjedna publiku očekuje nastup RHAPSODY GUITAR – Ljetna škola gitare Xhevdeta Sahatxhije, koja okuplja mlade gitariste različitih uzrasta i nacionalnosti. Ulaznice su dostupne putem sustava Pučkog otvorenog učilišta Poreč (rezervacije-poup.hr) ili na ulazu u Baziliku od 20 sati.

24. izdanje Porečkog delfina održat će se od 29. do 31. kolovoza na Valamar Parentino plaži. U središtu događanja je plivački maraton na dionicama od 500 do 5.000 metara, uz akvatlon, vaterpolo turnir, SUP i kajak utrke, jedriličarska nadmetanja i ronjenje s bocama. Posjetitelji će moći uživati i u bogatom popratnom programu: kreativnim i sportskim radionicama za djecu, demonstracijama sportskih vještina, zabavnim kutcima i besplatnom vodenom parku, otvorenom za sve generacije. Prijave su otvorene na www.poreckidelfin.com, a očekuje se više od 2.000 sudionika iz Hrvatske i inozemstva. 

Detaljan raspored događanja dostupan je na službenim internetskim stranicama Turističke zajednice Grada Poreča: www.myporec.com, kao i u PDF izdanju dostupnom za preuzimanje i ispis putem rubrike Brošure.

